Kommissionens forordning (EF) nr. 1080/2001

af 1. juni 2001

om åbning og forvaltning af et toldkontingent for frosset kød af hornkvæg henhørende under KN-kode 0202 og for varer henhørende under KN-kode 0206 29 91 (fra 1. juli 2001 til 30. juni 2002)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 32, stk. 1,

under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT(2), særlig artikel 1, stk. 1, og

ud fra følgende betragtninger:

(1) I henhold til liste CXL skal der åbnes et årligt toldkontingent for import af 53000 tons frosset kød af hornkvæg henhørende under KN-kode 0202 og varer henhørende under KN-kode 0206 29 91. Der bør fastsættes regler for anvendelsen for kontingentåret 2001/02, der begynder den 1. juli 2001.

(2) Ved fordelingen af kontingentet bør metoden i artikel 32, stk. 2, tredje led, i forordning (EF) nr. 1254/1999 finde anvendelse, idet der undgås enhver form for forskelsbehandling af de interesserede erhvervsdrivende. Adgangen til kontingentet bør derfor udvides til at omfatte de "nyankomne" erhvervsdrivende.

(3) De traditionelle importører bør følgelig tildeles 70 % af kontingentet, dvs. 37100 tons, i forhold til de mængder, de importerede inden for samme kontingenttype i løbet af perioden fra 1. juli 1997 til 30. juni 2000. I visse tilfælde kan administrative fejl begået af det nationale organ begrænse de erhvervsdrivendes adgang til denne del af kontingentet. Der bør fastsættes bestemmelser for at udligne et eventuelt tab.

(4) Som led i en procedure, der bygger på, at de interesserede erhvervsdrivende indgiver ansøgninger, og at de godkendes af Kommissionen, bør erhvervsdrivende, der kan dokumentere, at de driver egentlig erhvervsvirksomhed, og som ansøger om mængder af en vis størrelse, ligeledes have adgang til den anden del af kontingentet, dvs. 15900 tons. Dokumentationen for, at de driver egentlig erhvervsvirksomhed, bør foretages ved fremlæggelse af beviser for handel med oksekød med tredjelande af et vist omfang i perioden fra 1. juli 1998 til 30. juni 2000.

(5) Oksekødseksporten fra Belgien var i 1999 stærkt præget af dioxinkrisen. Der bør for så vidt angår de nævnte 15900 tons tages hensyn til Belgiens eksportsituation ved fastsættelsen af resultatkriterierne.

(6) For at de ovennævnte kriterier kan kontrolleres, skal ansøgningerne indgives i den medlemsstat, hvor importøren er momsregistreret.

(7) For at undgå spekulation bør følgende gælde:

- erhvervsdrivende, der ikke længere drev handel med oksekød pr. 1. juni 2001, har ikke adgang til kontingentet

- der fastsættes en sikkerhedsstillelse for importrettighederne

- importlicenserne kan ikke overdrages

- udstedelsen af eksportlicenser til en erhvervsdrivende begrænses til den mængde, for hvilken han har fået tildelt importrettigheder.

(8) For at forpligte den erhvervsdrivende til at anmode om importlicenser for alle de tildelte importrettigheder bør det fastsættes, at denne forpligtelse er et primært krav, jf. Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter(3), senest ændret ved forordning (EF) nr. 1932/1999(4).

(9) Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter(5) og Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80(6), senest ændret ved forordning (EF) nr. 24/2001(7), finder anvendelse på importlicenser udstedt i henhold til nærværende forordning, uden at dette indskrænker bestemmelserne i nærværende forordning.

(10) En effektiv forvaltning af kontingentet, især bekæmpelse af svig, kræver, at licenserne efter brug leveres tilbage til de kompetente myndigheder, for at disse kan undersøge, om mængderne i licenserne er korrekte. I forbindelse hermed bør de kompetente myndigheder have pligt til at foretage denne kontrol. Den sikkerhed, der skal stilles ved licensernes udstedelse, bør fastsættes på en sådan måde, at det sikres, at licensernes udnyttes og leveres tilbage til de kompetente myndigheder.

(11) Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Der åbnes herved et toldkontingent for frosset kød af hornkvæg henhørende under KN-kode 0202 og for varer henhørende under KN-kode 0206 29 91 på 53000 tons udtrykt som udbenet kød for perioden 1. juli 2001 til 30. juni 2002.

Toldkontingentet har løbenummer 09.4003.

Ved afskrivning på kontingentet svarer 100 kg ikke-udbenet kød til 77 kg udbenet kød.

2. I denne forordning betragtes kød, der er frosset til en indre temperatur på - 12 °C eller derunder, når det føres ind på EF's toldområde, som frosset kød.

3. Tolden ifølge den fælles toldtarif for det kontingent, der omhandler i stk. 1, er på 20 % af værdien.

Artikel 2

1. Toldkontingentet i artikel 1 opdeles i to dele:

a) Den første del, der er lig med 70 % eller 37100 tons, fordeles mellem importører fra EF i forhold til de mængder, de har importeret i henhold til Kommissionens forordning (EF) nr. 1042/97(8), (EF) nr. 1142/98(9) og (EF) nr. 995/1999(10).

Uden at dette berører bestemmelserne i første afsnit, kan medlemsstaterne som referencemængde godkende importrettigheder for det foregående år, som ikke er blevet tildelt som følge af en administrativ fejl begået af det nationale organ, men som importøren ville have haft ret til.

b) Den anden del, der er lig med 30 % eller 15900 tons, fordeles mellem erhvervsdrivende, der kan dokumentere, at de i en vis periode har drevet handel med tredjelande, omfattende en minimumsmængde af andet oksekød end de mængder, der er anført i litra a), og eksklusive kød til aktiv eller passiv forædling.

2. Med henblik på anvendelsen af stk. 1, litra b), tildeles mængden på 15900 tons de erhvervsdrivende, der kan dokumentere:

- at de i perioden 1. juli 1998 til 30. juni 2000 importerede mindst 220 tons oksekød, som ikke indgik i de mængder, der blev importeret i henhold til forordning (EF) nr. 1142/98 og (EF) nr. 995/99, eller

- at de i samme periode eksporterede mindst 450 tons oksekød.

Som kød af hornkvæg betragtes varer henhørende under KN-kode 0201, 0202 og 0206 29 91 og minimumsreferencemængderne udtrykkes i produktvægt.

Uanset andet led udvides eksportperioden for de erhvervsdrivende, der har været etableret og opført i det belgiske momsregister siden den 1. juli 1997, til at omfatte tiden fra 1. juli 1997 til 30. juni 1999.

3. De 15900 tons, der er omhandlet i stk. 2, fordeles i forhold til de mængder, som de erhvervsdrivende, der kan tages i betragtning, har ansøgt om.

4. Bevis for import og eksport fremlægges udelukkende ved hjælp af tolddokumenter vedrørende overgang til fri omsætning eller eksportdokumenter.

Medlemsstaterne kan godtage kopier af de ovennævnte dokumenter, der er behørigt bekræftet af de kompetente myndigheder.

Artikel 3

1. Ordningerne i denne forordning gælder ikke for erhvervsdrivende, som ikke længere drev handel med oksekød pr. 1. juni 2001.

2. Hvis flere virksomheder, der hver især har rettigheder i henhold til artikel 2, stk. 1, litra a), fusioneres, har den fusionerede virksomhed de samme rettigheder som de virksomheder, der indgår i fusionen.

Artikel 4

1. Inden den 11. juni 2001 indgives ansøgninger om importrettigheder sammen med den i artikel 2, stk. 4, omhandlede dokumentation til den kompetente myndighed i den medlemsstat, hvor ansøgeren er opført i momsregistret. Hvis en erhvervsdrivende indgiver mere end én ansøgning under nogen enkelt ordning som omhandlet i artikel 2, stk. 1, litra a), og artikel 2, stk. 1, litra b), afvises alle ansøgninger indgivet af den pågældende erhvervsdrivende.

Ansøgninger i henhold til artikel 2, stk. 1, litra b), må højst omfatte en mængde på 50 tons frosset udbenet kød.

2. Efter kontrol af de indsendte dokumenter tilsender medlemsstaterne inden den 25. juni 2001 Kommissionen:

- når det gælder ordningerne i henhold til artikel 2, stk. 1, litra a), en liste over de importberettigede importører med angivelse af navne og adresser samt de mængder kød, der er blevet importeret i referenceperioden, og som kan tages i betragtning

- når det gælder ordningerne i artikel 2, stk. 1, litra b), en liste over de importberettigede importører med angivelse af navne og adresser samt de mængder, der er ansøgt om, og angivelse af, om der var fremlagt bevis for import og eksport.

3. Alle meddelelser, herunder også "ingen ansøgninger", fremsendes pr. telefax ved anvendelse af modellerne i bilag I og II.

Artikel 5

1. Kommissionen træffer snarest muligt afgørelse om, i hvilket omfang ansøgningerne kan godkendes.

2. Hvis de mængder, for hvilke der ansøges om importrettigheder, overstiger de disponible mængder, nedsætter Kommissionen de mængder, der er ansøgt om, med en fast procentsats.

Artikel 6

1. Der fastsættes en sikkerhedsstillelse for importrettigheder på 6 EUR/100 kg netto. Den stilles hos den kompetente myndighed, når der ansøges om importrettigheder.

2. Der skal ansøges om importlicenser for den tildelte mængde. Denne forpligtelse er et primært krav, jf. artikel 20, stk. 2, i forordning (EØF) nr. 2220/85.

3. Hvis Kommissionens beslutning om tildeling i henhold til artikel 5 fører til, at der fastsættes en procentvis nedsættelse, frigives den stillede sikkerhed for de importrettigheder, der er ansøgt om, og som overstiger de tildelte rettigheder.

Artikel 7

1. For at de tildelte mængder kan importeres, skal der fremlægges en eller flere importlicenser.

2. Ansøgning om importlicens kan kun indgives

- i den medlemsstat, hvor ansøgningen om importrettigheder er blevet indgivet

- af den erhvervsdrivende, som har fået tildelt importrettighederne. Ved tildelingen af importrettigheder får den erhvervsdrivende ret til at få udstedt importlicenser for en mængde svarende til de tildelte rettigheder.

3. Når Kommissionen har truffet afgørelse om tildeling i henhold til artikel 5, udstedes der importlicenser efter ansøgning herom og i de importberettigede erhvervsdrivendes navn.

4. Licensansøgningen og licensen skal indeholde følgende:

a) i rubrik 20 en af nedenstående angivelser:

- Carne de vacuno congelada (Reglamento (CE) n° 1080/2001)

- Frosset oksekød (Forordning (EF) nr. 1080/2001)

- Gefrorenes Rindfleisch (Verordnung (EG) Nr. 1080/2001)

- Κατεψυγμένο βόειο κρέας (Κανονισμός (ΕΚ) αριθ. 1080/2001)

- Frozen meat of bovine animals (Regulation (EC) No 1080/2001)

- Viande bovine congelée (Règlement (CE) n° 1080/2001)

- Carni bovine congelate (Regolamento (CE) n. 1080/2001)

- Bevroren rundvlees (Verordening (EG) nr. 1080/2001)

- Carne de bovino congelada (Regulamento (CE) n.o 1080/2001)

- Jäädytettyä naudanlihaa (Asetus (EY) N:o 1080/2001)

- Fryst kött av nötkreatur (Förordning (EG) nr 1080/2001)

b) i rubrik 8 angivelse af oprindelseslandet

c) i rubrik 16 angivelse af en af følgende grupper af KN-koder:

0202 10 00, 0202 20, 0202 30, 0206 29 91.

Artikel 8

Ved anvendelsen af ordningerne i denne forordning er import af frosset kød til EF's toldområde undergivet betingelserne i artikel 17, stk. 2, litra f), i Rådets direktiv 72/462/EØF(11).

Artikel 9

1. Bestemmelserne i forordning (EF) nr. 1291/2000 og (EF) nr. 1445/95 finder anvendelse, uden at dette indskrænker bestemmelserne i nærværende forordning.

2. Uanset artikel 9, stk. 1, i forordning (EF) nr. 1291/2000 kan importlicenser, der er udstedt i medfør af nærværende forordning, ikke overdrages, og de kan kun give adgang til toldkontingentet, hvis de er udstedt på de samme navne som dem, der er anført i de angivelser om overgang til fri omsætning, der ledsager dem.

3. I henhold til artikel 50, stk. 1, i forordning (EF) nr. 1291/2000 opkræves den fulde told ifølge den fælles toldtarif, der gælder på datoen for overgang til fri omsætning, for de importerede mængder, der overstiger dem, der er angivet i importlicensen.

4. Importlicenserne er gyldige i 90 dage fra udstedelsesdatoen, jf. artikel 23, stk. 1, i forordning (EF) nr. 1291/2000. Ingen licens er dog gyldig efter den 30. juni 2002.

5. Sikkerhedsstillelsen for importlicenser fastsættes til 35 EUR/100 kg netto. Den stilles, når der ansøges om licensen.

6. Når en importlicens returneres med henblik på frigivelse af sikkerhedsstillelsen, kontrollerer de kompetente myndigheder, at mængderne i licensen svarer til dem, der var anført i licensen ved udstedelsen. Hvis en licens ikke returneres, foretager medlemsstaterne en undersøgelse for at fastslå, hvem der har udnyttet den og i hvilket omfang. Medlemsstaterne meddeler snarest muligt Kommissionen resultaterne af disse undersøgelser.

Artikel 10

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juni 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 146 af 20.6.1996, s. 1.

(3) EFT L 205 af 3.8.1985, s. 5.

(4) EFT L 240 af 10.9.1999, s. 11.

(5) EFT L 152 af 24.6.2000, s. 1.

(6) EFT L 143 af 27.6.1995, s. 35.

(7) EFT L 3 af 6.1.2001, s. 9.

(8) EFT L 152 af 11.6.1997, s. 2.

(9) EFT L 159 af 3.6.1998, s. 11.

(10) EFT L 122 af 12.5.1999, s. 3.

(11) EFT L 302 af 31.12.1972, s. 28.

BILAG I

Fax (32-2) 296 60 27/(32-2) 295 36 13

Gennemførelse af artikel 4, stk. 2, første led, i forordning (EF) nr. 1080/2001

Løbenummer 09.4003

>PIC FILE= "L_2001149DA.001502.EPS">

BILAG II

Fax (32-2) 296 60 27/(32-2) 295 36 13

Anvendelse af artikel 4, stk. 2, andet led, i forordning (EF) nr. 1080/2001

Løbenummer 09.4003

>PIC FILE= "L_2001149DA.001602.EPS">